Smilodon

Smilodon is ’n uitgestorwe genus Katagtiges van die subfamilie Machairodontinae. Dit is waarskynlik die bekendste sabeltandkat en het tydens die Pleistoseen-epog (2,5 miljoen tot 10 000 jaar gelede) in die Amerikas voorgekom. Drie spesies van die genus is bekend en hulle verskil in grootte en bou.

Smilodon was sterker gebou as enige moderne kat, maar veral sy voorste ledemate was goed ontwikkel en sy boonste slagtande besonder lank. Sy kakebeen kon groter oopmaak as moderne katte s’n en hy kon dus groot plantvretende diere soos bisons en kamele vang.

Die dier het waarskynlik in geslote habitats, soos woude en bosagtige dele, voorgekom en hy sou dus sy prooi kon voorlê. Sy afhanklikheid van groot prooi kon daartoe gelei het dat hy uitgesterf het – min of meer in die tyd toe die megafauna in Noord- en Suid-Amerika verdwyn het, sowat 10 000 jaar gelede. Wetenskaplikes is nie seker of die diere alleen of in groepe voorgekom het nie – ’n ontleding van die gedrag van moderne roofdiere sowel as van Smilodon-fossiele steun albei teorieë.

Naam 
Die bynaam "sabeltandkat" verwys na die besonder lang boonste slagtande. Die dier word soms die "sabeltandtier" genoem, maar is glad nie naby aan ’n tier (of enige oorlewende Katagtige) verwant nie; die tier is van die subfamilie Pantherinae, terwyl Smilodon tot die subfamilie Machairodontinae behoort.

Die naam Smilodon kom uit Grieks: σμίλη (smilē), "vleismes" en ὀδoύς (odoús), "tand" (met die stam odont-, soos gesien kan word in die genitiewe vorm, ὀδόντος, odóntos).

Klassifikasie 

Die genusnaam Smilodon is in 1842 geskep deur die Deense naturalis en paleontoloog Peter Wilhelm Lund. Hy het die fossiele van Smilodon populator in grotte naby ’n dorpie in Brasilië ontdek. Dit word saam met verskeie spesies sabeltandkatte in die subfamilie Machairodontinae, in die familie Felidae, geklassifiseer.

Volgens ’n ou DNS-toets moes Smilodon saam met moderne katte (subfamilie Felinae) geklassifiseer word, maar ’n studie in 2005 het daarop gedui dat Smilodon tot ’n ander lyn van Felidae behoort.

’n Ander studie in die volgende jaar het dit bevestig en getoon die Machairodontinae het vroeër van die voorsate van moderne katte afgeskei en dat hulle nie naby verwant is aan enige lewende katspesie nie.

Spesies 

Hoewel ’n paar Smilodon-spesies al beskryf is, word net drie vandag erken:

 Smilodon gracilis, 2,5 miljoen tot 500 000 jaar gelede; die kleinste en vroegste spesie en het waarskynlik 55 tot 100 kg geweeg Dit het vermoedelik in Noord-Amerika uit die Megantereon ontwikkel en vroeg in die Pleistoseen sy verskyning in Suid-Amerika gemaak. Die ander Smilodon-spesies het waarskynlik uit dié spesie ontwikkel.
 Smilodon fatalis, 1,6 miljoen tot 10 000 jaar gelede; het die S. gracilis in Noord-Amerika vervang en daarna na westelike Suid-Amerika verskuif. Sy grootte was tussen dié van die ander twee spesies: met ’n gewig van tussen 160 en 280 kg, ’n skouerhoogte van 100 cm en ’n lengte van 175 cm.
 Smilodon populator, 1 miljoen tot 10 000 jaar gelede; het voorgekom in die oostelike dele van Suid-Amerika en was die grootste van die drie spesies. Dit is dalk die grootste bekende Katagtige, met ’n gewig van tussen 220 en 400 kg. Dit was by sy skouers 120 cm hoog.

Verwysings

Eksterne skakels 
 'n Artikel by bluelion.org
 

  Hierdie artikel is vertaal uit die Engelse Wikipedia

Katagtiges
Uitgestorwe soogdiere